Nog drie sterf dié week in Kaapse geweld(Argieffoto: SA Polisie) Die polisie in die Wes-Kaap het ’n 72-uur-aktiveringsplan in werking gestel nadat die liggame van drie onbekende mans Saterdagoggend in Samora Machel in Kaapstad aangetref is. Die mans het elkeen ’n skietwond aan die kop gehad. Kol. Andrè Traut, woordvoerder van die polisie, het aan Maroela Media gesê die mans, vermoedelik tussen 20 en 25 jaar oud, se liggame is omstreeks 06:30 in die pad in die Vlei-omgewing gevind. Volgens Traut is die motief vir die moorde nog onbekend. Die polisie doen nou ’n beroep op enigeen met inligting omtrent die moorde om na vore te kom en die misdaadstopnommer by 0860010111 te skakel. Die moorde in Samora Machel volg dae nadat sewe mense Woensdagmiddag in Gugulethu doodgeskiet is. Maroela Media het vroeër berig dit wil voorkom asof dié slagoffers op teregstellingwyse geskiet is.